Niklas Ylitalo

Niklas Ylitalo (s. 1. helmikuuta 2000 Rauma) on suomalainen jääkiekkoilija, joka edustaa SM-liigajoukkue Turun Palloseuraa. Hän on pelipaikaltaan oikea laitahyökkääjä. Ylitalo laukoo oikealta.
Ura.
Seuraura.
Ylitalo muutti viisivuotiaana perheineen Oulusta hänen isänsä kotiseudulle Pyhärantaan. Ylitalo on Rauman Lukon kasvatti. Hän voitti kauden 2014–2015 päätteeksi C-nuorten SM-pronssia. Kaudella 2015–2016 Ylitalo toimi Lukon C-nuorten varakapteenina. Hän oli C-nuorten SM-karsinnoissa joukkueensa paras pistemies ja maalintekijä tehoilla 14+11=25. C-nuorten SM-sarjan runkosarjassa Ylitalo oli Lukon paras pistemies ja syöttäjä tehoilla 18+24=42. Pudotuspeleissä hän jakoi kahdeksalla syöttöpisteellään koko sarjan syöttöpörssin voiton Kärppien Uula Ruikan ja HIFK:n Konsta Hirvosen kanssa.
Kesällä 2018 Ylitalo nousi Lukon SM-liigajoukkueeseen. Hän aloitti kauden 2018–2019 seuran A-nuorissa, joiden kolmanneksi paras pistemies Ylitalo oli tehoilla 10+24=34. Hän teki liigadebyyttinsä 25. lokakuuta 2018 vieraissa JYPiä vastaan, kun Lukolta joutui sivuun mm. Justin Danforth ja Jere Friberg. Ylitalo merkittiin joukkueen nelosketjun oikeaan laitaan niin ikään myös debyyttikauttaan pelanneiden Jesse Ruotsin ja Mikko Petmanin viereen. Hän sai ottelussa jääaikaa 8.03 minuuttia. Ylitalo keräsi Lukon 7–2-murskatappioon päättyneestä ottelusta teholukeman –2. Hän pelasi kauden aikana kaksi SM-liigaottelua.
Alkukauden 2019–2020 Ylitalo oli sivussa, kun hän sai elokuun 2019 lopulla pelatussa harjoitusottelussa ranskalaista Chamonix Hockey Clubia vastaan luistimenviillon käteensä. Ylitalo oli sivussa peleistä marraskuun lopulle. Hän pelasi SM-liigassa kauden aikana kymmenen ottelua tehden yhden syöttöpisteen. Suurimman osan otteluistaan Ylitalo pelasi kuitenkin Lukon A-nuorissa. Helmikuussa 2020 hän teki seuran kanssa kaksivuotisen jatkosopimuksen. Kaudella 2020–2021 Ylitalo jäi Lukossa jälleen pieneen rooliin ja hän sai runkosarjassa peliaikaa keskimäärin vain noin viisi minuuttia. Ylitalo jäi kauden aikana osallistumistaan 34 runkosarja- ja kahdessa playoff-ottelusta 15 ottelussa kokonaan ilman peliaikaa. Hän voitti kauden päätteeksi Suomen-mestaruuden. Ylitalo pelasi osan kaudestaan vielä myös Lukon U20-joukkueessa, jossa hän voitti myös Suomen-mestaruuden.
Kaudella 2021–2022 Ylitalo avasi maalitilinsä SM-liigassa lopulta hänen uransa 50. runkosarjaottelussaan 25. syyskuuta 2021 vieraissa Porin Ässiä vastaan. Hän pelasi SM-liigassa kaikkiaan 30 runkosarjaottelua tehopistein 2+1=3. Mestarien liigassa Ylitalo pelasi yhdeksän ottelua ilman tehopisteitä. Tammikuussa 2022 Lukko lainasi hänet toistaiseksi voimassa olevalla sopimuksella Mestis-joukkue Tuton riveihin, jossa Ylitalo pelasi kaksi ottelua. Hän pelasi osan kaudestaan myös vielä myös Lukon U20-joukkueessa, jonka paras pistemies ja maalintekijä Ylitalo oli pudotuspeleissä tehoilla 6+4=10. Hän voitti siellä kauden päätteeksi Suomen-mestaruuden.
Ylitalo pelasi kaudella 2022–2023 SM-liigassa 42 runkosarjaottelua tehopistein 2+4=6 ja kuusi playoff-ottelua ilman tehopisteitä. Syyskuussa 2022 Lukko lainasi hänet toistaiseksi voimassa olevalla sopimuksella Tuton Mestis-joukkueeseen, jossa Ylitalo pelasi viisi ottelua. Huhtikuussa 2023 hän teki Lukon kanssa vuoden mittaisen jatkosopimuksen, kuten taas huhtikuussa 2024. Kaudella 2024–2025, marraskuussa 2024 Ylitalo joutui loukkaantumisen vuoksi kahdeksi kuukaudeksi sivuun. Kuntouduttuaan tammikuussa 2025 Lukko vuokrasi hänet viikon mittaisella sopimuksella Vaasan Sportiin. Ylitalo teki siellä kolmessa ottelussa tehot 2+2=4. Lukossa hän pelasi kauden aikana lopulta vain 16 runkosarjaottelua tehden kaksi syöttöpistettä ja seitsemän pudotuspeliottelua tehden yhden maalin.
Kaudeksi 2025–2026 Ylitalo siirtyi kaksivuotisella sopimuksella Turun Palloseuraan.
Maajoukkueura.
Ylitalo on pelannut kolme nuorten ja viisi poikien maaottelua.
Muuta.
Ylitalo valmistui ylioppilaaksi Rauman Lyseon lukiosta keväällä 2020.